ดอลล์อ่อนค่าหนุนราคาทองปิดบวก
สัญญาทองคำตลาดนิวยอร์กปิดบวกเมื่อคืนนี้ (16 พ.ค.) หลังจากสกุลเงินดอลลาร์สหรัฐอ่อนค่าลงเมื่อเทียบกับสกุลเงินอื่นๆ ก่อนที่คณะกรรมการกำหนดนโยบายการเงินของธนาคารกลางสหรัฐ (FOMC) จะเปิดเผยรายงานการประชุมประจำวันที่ 26-27 เม.ย. ในวันพรุ่งนี้ตามเวลาสหรัฐ
17 พ.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนมิ.ย.เพิ่มขึ้น 1.50 ดอลลาร์ หรือ 0.12% ปิด (16 พ.ค.) ที่ 1,274.20 ดอลลาร์/ออนซ์, สัญญาโลหะเงินส่งมอบเดือนก.ค.เพิ่มขึ้น 2.20 เซนต์ หรือ 0.13% ปิดที่ 17.154 ดอลลาร์/ออนซ์, สัญญาพลาตินัมส่งมอบเดือนก.ค.เพิ่มขึ้น 1.40 ดอลลาร์ หรือ 0.13% ปิดที่ 1,053.50 ดอลลาร์/ออนซ์ และสัญญาพัลลาเดียมส่งมอบเดือนมิ.ย.ลดลง 1.40 ดอลลาร์ หรือ 0.2% ปิดที่ 591 ดอลลาร์/ออนซ์
สัญญาทองคำปรับตัวขึ้น เนื่องจากสกุลเงินดอลลาร์อ่อนค่าลงเมื่อเทียบกับสกุลเงินหลักๆ ซึ่งช่วยให้สัญญาทองคำซึ่งซื้อขายในรูปสกุลเงินดอลลาร์นั้น มีราคาลดลงและน่าดึงดูดใจสำหรับนักลงทุนที่ถือสกุลเงินอื่นๆ ทั้งนี้ ดอลลาร์สหรัฐอ่อนแรงลงก่อนที่คณะกรรมการ FOMC จะเปิดเผยรายงานการประชุมประจำวันที่ 26-27 เม.ย. ในวันพรุ่งนี้ตามเวลาสหรัฐ
โกลด์แมน แซคส์ประกาศปรับเพิ่มคาดการณ์ราคาทองในช่วงหลายเดือนข้างหน้า โดยได้ปัจจัยบวกจากการอ่อนค่าของดอลลาร์ ทั้งนี้ โกลด์แมน แซคส์ประกาศปรับเพิ่มคาดการณ์ราคาทองในช่วง 3 เดือน, 6 เดือน และ 12 เดือนข้างหน้า สู่ระดับ 1,200 ดอลลาร์/ออนซ์, 1,180 ดอลลาร์/ออนซ์ และ 1,150 ดอลลาร์/ออนซ์ตามลำดับ จากระดับ 1,100 ดอลลาร์, 1,050 ดอลลาร์ และ 1,000 ดอลลาร์ก่อนหน้านี้